

Rear Admiral Hon. J.V. Bainimarama, CF (Mil), OSt.J, MSD, jssc, psc

**Prime Minister of Fiji and Minister for iTaukei Affairs and Sugar Industry**

**VOSA E NA KENA DOLAVI NA WAI NI GUNU MAI NAVALA, BA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Navala, Qaliyalatina Vakaraubuka 14 Okotova, 2014**

**BA 1100 Hours**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Na Gone Turaga na Tui Yalatina,**

**Na Talai Veivuke Vakatawa e na Yasayasa Vaka-Ra,**

**Kei Kemuni na Turaga kei na Marama**

Au via vakaraitaka na noqu marau e na mataka edai e na vuku ni veisureti me’u mai vakaitavi e na kena mai dolavi na nomudou wai-ni-gunu e na vuku ni nomudou koro vakaturaga.

E dua vei ira na ituvatuva ka cakacaka vakaukauwa tiko kina na Matanitu edaidai, oya, na kena sagai meda yacova na bula torocake vakaitikotiko e na dui tikotiko kece sara ka dua vei ira na kena sagai me da vakawai-ni-gunu vinaka kece na lewe ni vanua e Viti.

Au kila talega ni oqo se qai matai ni veivakatorocaketaki e qarava mai na Matanitu e na nomuni tikotiko vakaturaga. Sa dua talega na i kalawa e na kena yaco mai ki na nomudou itikotiko na bula savasava kei na kena laurai vei ira na luveda na bulabula vinaka.

Sa itavi dokai ni Matanitu oya me kauta mai na veisau ki na noda itikotiko, na veisau me rawa kina na bula torocake, me da tiko vinaka ka tiko vakacegu kina na lewe ni vanua oqo. E dua na kena vakaraitaki oqo na wai ni gunu ka na dolavi tiko e na siga ni kua. E dodonu mo ni kila ni dodonu na noda vakagunuvi e na wai savasava e vakadeitaki tu e na noda Yavu ni Vakavulewa. Oya gona na vuna e cakacaka vakaukauwa tiko kina na noqu Matanitu e na kena vakatotolotaki na cakacaka ni veivakatorocaketaki oqo me tarai na veitikotiko kece sara e na noda vanua.

 Na i sau taucoko vakailavo ni kena cakacakataki na wai ni gunu oqo e rauta tiko ni **$160,000.** Au vakadewataka talega na vakavinavinaka levu kina koronivuli torocake na Univesiti ni Ceva ni Pasifika e na veivuke vakailavo ka rauta ni **$16,000** me vukei kina na cakacaka oqo. Na wai ni gunu vou oqo e na qarava na nodatou koro vakaturaga ka tiko kina e 137 na vuvale, na nodatou koronivuli ka ra vuli tiko e 160 na gone kei iratou na Qasenivuli ni Navala Catholic School, e tukuni vei au ni lewe 30 mai vei ira na i wiliwili ni gone oqori era curu i bure tiko.

Na kena rawati na wai ni gunu vou qo e sega walega ni kauta mai na tiko bulabula, e vukea talega na kena vakalailaitaki na tiko dravudravua e na noda vanua ka sasaga vakalevu tiko kina na noqu Matanitu.

E ka dokai talega vei au me’u tukuna ni yaga talega vakalevu na wai-ni- gunu vou kina i tuvatuva ni Matanitu e na kena qaravi na nomudou dela ni vanua, oya na kena tauyavutaki na i tikotiko ni Nasi vou e na Navala Nursing Station e na yabaki mai oqo 2015. Na dodonu ni noda qaravi vakarawarawa mai vei iratou na Tabacakacaka ni Bula e vakadeitaki tale tu ga e na Yavu ni Vakavulewa.

Au vakabauta ni veivakatorocaketaki ruarua oqo, na wai ni gunu kei na kena tauyavutaki na i tikotiko ni nasi sa na kauta mai na tiko vinaka kei na vakacegu vei keda ka vakakina o ira na luveda era na muri mai.

Au cavuta tale na noqu vakavinavinaka e na veisureti me da mai marautaka vata na kena yacovi keda mai na cakacaka ni veivakatorocaketaki oqo.

Au via vakananumi keda kece sara me da tokona na cakacaka ni vakatorocaketaki sa qarava tiko na nomuni Matanitu ka mo ni veisemati yani kei ira na nomuni Vakailesilesi e na kena tuvai na porokaramu ni veivakatorocaketaki me qaravi e na nodatou koro vakaturaga.

E na i tukutuku e vica oya, sa ka dokai kina vei au me’u sa dolava na wai-ni-gunu vou e na nodatou koro vakaturaga.

Vinaka vakalevu.

\_\_\_\_\_\_\_\_\_\_\_\_\_\_\_\_